title: Директива (ЕС) 2021/1233 на Европейския парламент и на Съвета от 14 юли 2021 година за изменение на Директива (ЕС) 2017/2397 по отношение на преходните мерки за признаването на свидетелства от трети държави (текст от значение за ЕИП)

text:
                  30.7.2021

                  BG

                  Официален вестник на Европейския съюз

                  L 274/52

         ДИРЕКТИВА (ЕС) 2021/1233 НА ЕВРОПЕЙСКИЯ ПАРЛАМЕНТ И НА СЪВЕТА
         от 14 юли 2021 година
         за изменение на Директива (ЕС) 2017/2397 по отношение на преходните мерки за признаването на свидетелства от трети държави
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 91, параграф 1 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         след консултация с Комитета на регионите,
         в съответствие с обикновената законодателна процедура (2),
         като имат предвид, че:

                     (1)

                     С Директива (ЕС) 2017/2397 на Европейския парламент и на Съвета (3) се определят преходни мерки, за да се гарантира продължаването на валидността на свидетелствата за квалификация, моряшките служебни книжки и корабните дневници, издадени преди края на срока за нейното транспониране, и да се даде на квалифицираните членове на екипажа разумен срок, в който да кандидатстват за свидетелство за квалификация на Съюза или друго свидетелство, признато за еквивалентно. Независимо от това, с изключение на лицензите за плаване по река Рейн, посочени в член 1, параграф 5 от Директива 96/50/ЕО на Съвета (4), тези преходни мерки не се прилагат за свидетелствата за квалификация, моряшките служебни книжки и корабните дневници, издадени от трети държави, които понастоящем са признати от държавите членки съгласно техните национални изисквания или международни споразумения, приложими преди влизането в сила на Директива (ЕС) 2017/2397.

                     (2)

                     С член 10, параграфи 3, 4 и 5 от Директива (ЕС) 2017/2397 се определят процедурата и условията за признаване на свидетелства, моряшки служебни книжки или корабни дневници, издадени от органите на трета държава.

                     (3)

                     Като се има предвид, че процедурата за признаване на документи от трети държави се основава на оценка на системите за издаване на свидетелства в отправилата искане трета държава, с цел да се определи дали издаването на посочените в искането свидетелства, моряшки служебни книжки или корабни дневници е подчинено на изисквания, идентични с тези, предвидени в Директива (ЕС) 2017/2397, малко вероятно е процедурата по признаване да приключи преди 17 януари 2022 г.

                     (4)

                     За да се гарантира плавен преход към системата за признаване на документи от трети държави, предвидена в член 10 от Директива (ЕС) 2017/2397, е необходимо да се предвидят преходни мерки, които да осигурят необходимото време на третите държави да приведат своите изисквания в съответствие с изискванията, установени в посочената директива, както и да се даде възможност на Комисията да направи оценка на техните системи за издаване на свидетелства и, когато е целесъобразно, да приеме акт за изпълнение съгласно член 10, параграф 5 от същата директива. Тези мерки също така ще гарантират правна сигурност за физическите лица и икономическите оператори, извършващи дейност в сектора на транспорта по вътрешните водни пътища. С оглед на тези цели е уместно да се определи краен срок за валидността на документите от трети държави, попадащи в обхвата на тези преходни мерки, като се вземе предвид срокът за транспониране на посочената директива, удължен с две години.

                     (5)

                     За да се осигури съгласуваност с преходните мерки, приложими за държавите членки съгласно член 38 от Директива (ЕС) 2017/2397, преходните мерки, приложими за свидетелствата за квалификация, моряшките служебни книжки и корабните дневници, издадени от трети държави и признати от държавите членки, не следва да се прилагат след 17 януари 2032 г. Освен това признаването на такива свидетелства за квалификация, моряшки служебни книжки и корабни дневници следва да бъде ограничено до вътрешните водни пътища на Съюза на територията на съответната държава членка.

                     (6)

                     С цел да се осигури съгласуваност с преходните мерки, приложими за свидетелствата за квалификация, издавани от държавите членки, е целесъобразно да се поясни, че по отношение на свидетелствата от трети държави изискванията, посочени в член 10, параграф 3 от Директива (ЕС) 2017/2397, включват и изискванията за замяна на съществуващите свидетелства, посочени в член 38, параграфи 1 и 3 от посочената директива.

                     (7)

                     Поради това, за да се осигури правна яснота и сигурност на дружествата и работниците в сектора на транспорта по вътрешните водни пътища, Директива (ЕС) 2017/2397 следва да бъде съответно изменена.

                     (8)

                     В съответствие с член 39, параграф 4 от Директива (ЕС) 2017/2397 държавите членки, в които корабоплаването по вътрешните водни пътища не е технически възможно, не са задължени да транспонират посочената директива. Тази дерогация следва да се прилага и за настоящата директива, mutatis mutandis.

                     (9)

                     Доколкото целта на настоящата директива, а именно определяне на преходни мерки за признаване на свидетелства от трети държави не може да бъде постигната в достатъчна степен от държавите членки, а поради нейния обхват и последици може да бъде постигната по-добре на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящата директива не надхвърля необходимото за постигане на тази цел.

                     (10)

                     За да се даде възможност на държавите членки да пристъпят незабавно към транспониране на мерките, предвидени в настоящата директива, тя следва да влезе в сила в деня след публикуването ѝ в Официален вестник на Европейския съюз,

               ПРИЕХА НАСТОЯЩАТА ДИРЕКТИВА:

            Член 1
            Директива (ЕС) 2017/2397 се изменя, както следва:

                        1)

                        В член 10 параграф 3 се заменя със следното:

                           „3.   Без да се засяга посоченото в параграф 2 от настоящия член, всяко свидетелство за квалификация, моряшка служебна книжка или корабен дневник, издадени в съответствие с националните правила на трета държава, които определят изисквания, идентични с тези на настоящата директива, включително посочените в член 38, параграфи 1 и 3, са валидни за всички вътрешни водни пътища на Съюза, при спазване на процедурата и условията, посочени в параграфи 4 и 5 от настоящия член.“

                        2)

                        В член 38 се добавя следният параграф:

                           „7.   До 17 януари 2032 г., въз основа на националните си изисквания или международни споразумения, приложими преди 16 януари 2018 г., държавите членки могат да продължат да признават свидетелства за квалификация, моряшки служебни книжки и корабни дневници, издадени от трета държава преди 18 януари 2024 г. Признаването се ограничава до вътрешните водни пътища на територията на съответната държава членка.“

            Член 2

               1.   Държавите членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 17 януари 2022 г. Те незабавно информират Комисията за това.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
               Дерогацията, предвидена в член 39, параграф 4 от Директива (ЕС) 2017/2397, се прилага mutatis mutandis спрямо настоящата директива.

               2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

            Член 3
            Настоящата директива влиза в сила в деня след публикуването ѝ в Официален вестник на Европейския съюз.

            Член 4
            Адресати на настоящата директива са държавите членки.

            Съставено в Брюксел на 14 юли 2021 година.

                  За Европейския парламент

                  Председател

               D. M. SASSOLI

                  За Съвета

                  Председател

               A. LOGAR

            (1)  ОВ C 220, 9.6.2021 г., стр. 87.

            (2)  Позиция на Европейския парламент от 6 юли 2021 г. (все още непубликувана в Официален вестник) и решение на Съвета от 13 юли 2021 г.

            (3)  Директива (ЕС) 2017/2397 на Европейския парламент и на Съвета от 12 декември 2017 г. относно признаването на професионалните квалификации за вътрешното корабоплаване и за отмяна на директиви 91/672/ЕИО и 96/50/ЕО на Съвета (ОВ L 345, 27.12.2017 г., стр. 53).

            (4)  Директива 96/50/ЕО на Съвета от 23 юли 1996 г. относно хармонизирането на условията за получаване на национално удостоверение за капитан на плавателен съд за превоз на стоки и пътници по вътрешноводни пътища в Общността (ОВ L 235, 17.9.1996 г., стр. 31).


title: Директива (ЕС) 2022/228 на Европейския парламент и на Съвета от 16 февруари 2022 година за изменение на Директива 2014/41/ЕС с цел привеждането ѝ в съответствие с правилата на Съюза относно защитата на личните данни

text:
                  21.2.2022

                  BG

                  Официален вестник на Европейския съюз

                  L 39/1

         ДИРЕКТИВА (ЕС) 2022/228 НА ЕВРОПЕЙСКИЯ ПАРЛАМЕНТ И НА СЪВЕТА
         от 16 февруари 2022 година
         за изменение на Директива 2014/41/ЕС с цел привеждането ѝ в съответствие с правилата на Съюза относно защитата на личните данни
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 16, параграф 2 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         в съответствие с обикновената законодателна процедура (1),
         като имат предвид, че:

                     (1)

                     Съгласно член 62, параграф 6 от Директива (ЕС) 2016/680 на Европейския парламент и на Съвета (2) Комисията трябва да извърши преглед на приетите от Съюза правни актове, различни от посочената директива, които регламентират обработването на лични данни от компетентните органи за целите, посочени в член 1, параграф 1 от посочената директива. Целта на този преглед е да се прецени необходимостта от привеждането на тези правни актове в съответствие с посочената директива и, ако е целесъобразно, да се изготвят необходимите предложения за изменението им, за да се осигури съгласуван подход към защитата на личните данни в рамките на обхвата на посочената директива. Този преглед доведе до определянето на Директива 2014/41/ЕС на Европейския парламент и на Съвета (3) като един от правните актове, които трябва да бъдат изменени.

                     (2)

                     Обработването на лични данни съгласно Директива 2014/41/ЕС включва обработването, обмена и последващото използване на съответната информация за целите, посочени в член 82 от Договора за функционирането на Европейския съюз (ДФЕС). В интерес на последователността и ефективната защита на личните данни, обработването на лични данни съгласно Директива 2014/41/ЕС следва да е в съответствие с Директива (ЕС) 2016/680, когато последната директива е приложима. Що се отнася до обработването на лични данни във връзка с производствата, посочени в член 4, букви б), в) и г) от Директива 2014/41/ЕС, когато не се прилага Директива (ЕС) 2016/680, се прилага Регламент (ЕС) 2016/679 на Европейския парламент и на Съвета (4).

                     (3)

                     В съответствие с членове 1 и 2, и член 4а, параграф 1 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз (ДЕС) и към ДФЕС, и без да се засяга член 4 от посочения протокол, Ирландия не участва в приемането на настоящата директива и не е обвързана от нея, нито от нейното прилагане.

                     (4)

                     В съответствие с членове 1, 2 и 2а от Протокол № 22 относно позицията на Дания, приложен към ДЕС и към ДФЕС, Дания не участва в приемането на настоящата директива и не е обвързана от нея, нито от нейното прилагане.

                     (5)

                     Европейският надзорен орган по защита на данните беше консултиран в съответствие с член 42, параграф 1 от Регламент (ЕС) 2018/1725 на Европейския парламент и на Съвета (5) и прие становище на 10 март 2021 г.

                     (6)

                     Поради това Директива 2014/41/ЕС следва да бъде съответно изменена,

               ПРИЕХА НАСТОЯЩАТА ДИРЕКТИВА:

            Член 1
            Изменение на Директива 2014/41/ЕС
            Член 20 от Директива 2014/41/ЕС се заличава.

            Член 2
            Транспониране

               1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, до 14 март 2023 г. Те незабавно информират Комисията за това.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.   Държавите членки съобщават на Комисията текста на разпоредбите от националното законодателство, които приемат в областта, уредена с настоящата директива.

            Член 3
            Влизане в сила
            Настоящата директива влиза в сила на двадесетия ден след публикуването ѝ в Официален вестник на Европейския съюз.

            Член 4
            Адресати
            Адресати на настоящата директива са държавите членки в съответствие с Договорите.

            Съставено в Страсбург на 16 февруари 2022 година.

                  За Европейския парламент

                  Председател

               R. METSOLA

                  За Съвета

                  Председател

               C. BEAUNE

            (1)  Позиция на Европейския парламент от 14 декември 2021 г. (все още непубликувана в Официален вестник) и решение на Съвета от 25 януари 2022 г.

            (2)  Директива (ЕС) 2016/680 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, и за отмяна на Рамково решение 2008/977/ПВР на Съвета (ОВ L 119, 4.5.2016 г., стр. 89).

            (3)  Директива 2014/41/ЕС на Европейския парламент и на Съвета от 3 април 2014 г. относно Европейска заповед за разследване по наказателноправни въпроси (ОВ L 130, 1.5.2014 г., стр. 1).

            (4)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).

            (5)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).


title: Директива (ЕС) 2022/738. на Европейския парламент и на Съвета от 6 април 2022 година за изменение на Директива 2006/1/ЕО относно използването на превозни средства, наети без шофьори, за автомобилен превоз на товари (текст от значение за ЕИП)

text:
                  16.5.2022

                  BG

                  Официален вестник на Европейския съюз

                  L 137/1

         ДИРЕКТИВА (ЕС) 2022/738. НА ЕВРОПЕЙСКИЯ ПАРЛАМЕНТ И НА СЪВЕТА
         от 6 април 2022 година
         за изменение на Директива 2006/1/ЕО относно използването на превозни средства, наети без шофьори, за автомобилен превоз на товари
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 91, параграф 1 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         като взеха предвид становището на Комитета на регионите (2),
         в съответствие с обикновената законодателна процедура (3),
         като имат предвид, че:

                     (1)

                     В Директива 2006/1/ЕО на Европейския парламент и на Съвета (4) е предвидено минимално ниво на отваряне на пазара по отношение на използването на превозни средства, наети без шофьори, за автомобилен превоз на товари.

                     (2)

                     Използването на наети превозни средства може да намали разходите на предприятията, превозващи товари за своя или за чужда сметка, и едновременно с това може да увеличи тяхната оперативна гъвкавост. По тази причина то може да допринесе за увеличаване на производителността и конкурентоспособността на съответните предприятия. Освен това, тъй като наетите превозни средства често са по-нови в сравнение със средната възраст на другите превозни средства, те средностатистически са и по-безопасни и замърсяват по-малко.

                     (3)

                     Директива 2006/1/ЕО не дава възможност на предприятията да се възползват в пълна степен от предимствата на използването на наети превозни средства. Директивата позволява на държавите членки да ограничават използването от предприятията, установени на съответната им територия, на наети превозни средства с общо допустимо товарно тегло над шест тона за транспортни операции за собствена сметка. Освен това държавите членки не са длъжни да разрешават използването на наето превозно средство на територията си, ако превозното средство е регистрирано или пуснато в движение в съответствие с правото на държава членка, различна от тази на установяване на наемащото го предприятие.

                     (4)

                     За да могат предприятията да се възползват в по-голяма степен от предимствата, които предоставя използването на наети превозни средства, те следва да могат да използват превозни средства, наети в която и да било държава членка, а не само в държавата членка, където са установени. Такава възможност би им помогнала, по-специално, да реагират при краткосрочни, сезонни или временни пикове в търсенето или да заменят неизправни или повредени превозни средства, като същевременно се гарантира спазването на необходимите изисквания за безопасност и се гарантират подходящи условия на труд за шофьорите.

                     (5)

                     На държавите членки не следва да се разрешава да ограничават използването на своя територия на превозно средство, наето от предприятие, установено на територията на друга държава членка, ако превозното средство е регистрирано или пуснато в движение в съответствие с приложимото право, изисквания за безопасност и други задължителни стандарти на дадена държава членка и, когато за превозното средство се изисква заверено, вярно с оригинала копие на лиценза на Общността в съответствие с Регламент (ЕО) № 1072/2009 на Европейския парламент и на Съвета (5), ако неговото използване е разрешено от държавата членка по установяване на предприятието по силата на това заверено, вярно с оригинала копие.

                     (6)

                     За да се опрости предоставянето на съответните доказателства, държавите членки следва да признават и документите в електронна форма като средство за доказване на съответствие с Директива 2006/1/ЕО.

                     (7)

                     Нивото на данъчно облагане на автомобилния транспорт все още се различава значително в Съюза. Поради това някои ограничения, които влияят непряко и върху свободата на предоставяне на услуги за наем на превозни средства, продължават да са обосновани, за да се избегнат фискалните изкривявания. Следователно държавите членки следва да имат възможност да ограничават периода от време, през който установени на тяхната съответна територия предприятия могат да използват наето превозно средство, регистрирано или пуснато в движение в друга държава членка. Като се има предвид, че настоящата директива не хармонизира националното данъчно облагане на превозните средства и че правилата за регистрация на превозните средства са свързани с данъчното облагане на превозните средства, държавите членки следва да имат възможност да изискват наетото превозно средство да бъде регистрирано, при условие че му бъде разрешено да се движи поне 30 дни преди такова изискване да стане приложимо. Освен това държавите членки следва да могат да ограничават броя на такива превозни средства, наети от предприятия, установени на съответната им територия. Това ограничение следва да не бъде под определен дял от броя на превозните средства, които са на разположение на предприятието, изчислен без да се включват превозните средства, наети в друга държава членка и нерегистрирани в държавата членка, в която е установено предприятието.

                     (8)

                     С цел да се подобри прилагането от всяка държава членка на ограниченията върху използването от предприятия, установени на нейна територия, на наети превозни средства, които са регистрирани или пуснати в движение в съответствие с правото на друга държава членка, държавата членка по местоустановяване следва да може да изисква продължителността на договора за наем да не превишава разрешения срок за използване на съответното превозно средство. Възможно е валидността на заверените, верни с оригинала копия на лиценза на Общността, издадени в съответствие с Регламент (ЕО) № 1072/2009, да бъде ограничена до срока, съответстващ на продължителността на договора за наем. Възможно е също така регистрационният номер на наетото превозно средство да бъде посочен в тези заверени, верни с оригинала копия.

                     (9)

                     Движението на наетите превозни средства не следва да възпрепятства наблюдението и контрола за законосъобразност на транспортните операции, извършвани от предприятия в държави членки, различни от тяхната държава членка на установяване. В съответствие с Регламент (ЕО) № 1071/2009 на Европейския парламент и на Съвета (6) националните електронни регистри трябва да съдържат регистрационните номера на превозните средства, с които разполага дадено предприятие за автомобилен превоз. Това следва да се отнася и за превозните средства, наети в държава членка, различна от държавата членка на установяване на предприятието. Регламент (ЕО) № 1071/2009 предвижда още данните, които се съдържат в националните електронни регистри, да бъдат достъпни за компетентните органи на останалите държави членки. Националните електронни регистри следва да дават възможност за целево търсене на превозни средства с регистрационни номера, издадени от държави членки, различни от държавата членка на установяване.

                     (10)

                     За да се гарантира единното спазване на задължението за вписване в националните електронни регистри на регистрационния номер на наето превозно средство, използвано от предприятие, извършващо автомобилен превоз на товари за чужда сметка, на Комисията следва да бъдат предоставени изпълнителни правомощия във връзка с минималните изисквания за данните, които трябва да се вписват в националните електронни регистри. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета (7).

                     (11)

                     За да се позволи транспортните операции за своя сметка да се извършват по-ефикасно, държавите членки следва да нямат повече правото да ограничават възможността за използване на наети превозни средства за тези операции. Въпреки това, за да се избегнат потенциални фискални проблеми, възможността за ограничаване на използването на наети превозни средства за извършване на транспортни операции за своя сметка следва да бъде запазена за превозните средства, които са регистрирани извън държавата членка, в която е установено предприятието, което ги използва.

                     (12)

                     Комисията следва да наблюдава прилагането и въздействието на Директива 2006/1/ЕО и следва да изготви доклад най-късно четири години след изтичането на срока за транспониране на настоящата директива. В посочения доклад следва надлежно да бъдат взети под внимание въздействието на настоящата директива върху пътната безопасност, върху околната среда, като бъдат отчетени промените във възрастта и типовия състав на автомобилните паркове, както и върху данъчните приходи, по-специално по отношение на обосновката на ограниченията, предвидени в настоящата директива. В доклада следва също така да бъде оценено дали прилагането на настоящата директива е довело до трудности във връзка с изпълнението, включително изпълнението на правилата за каботажа. Комисията следва да разгледа необходимостта от предприемане на бъдещи действия в посочената област, вземайки под внимание този доклад.

                     (13)

                     Доколкото целите на настоящата директива не могат да бъдат постигнати в достатъчна степен от държавите членки, а поради трансграничния характер на автомобилния транспорт и въпросите, които се цели да бъдат решени с настоящата директива, могат да бъдат по-добре постигнати на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящата директива не надхвърля необходимото за постигането на тези цели.

                     (14)

                     Поради това Директива 2006/1/ЕО следва да бъде съответно изменена,

               ПРИЕХА НАСТОЯЩАТА ДИРЕКТИВА:

            Член 1
            Директива 2006/1/ЕО се изменя, както следва:

                        1)

                        Член 2 се изменя, както следва:

                                    а)

                                    параграф 1 се изменя, както следва:

                                                i)

                                                уводната част се заменя със следното:

                                                   „1.   Всяка държава членка разрешава използването на нейна територия на превозни средства, наети от предприятия, установени на територията на друга държава членка, при условие че:“;

                                                ii)

                                                буква а) се заменя със следното:

                                                            „а)

                                                            превозното средство е регистрирано или пуснато в движение в съответствие с правото на която и да е държава членка и, ако е приложимо, се използва в съответствие с регламенти (ЕО) № 1071/2009 (*1) и (ЕО) № 1072/2009 (*2) на Европейския парламент и на Съвета;

                                                   (*1)  Регламент (ЕО) № 1071/2009 на Европейския парламент и на Съвета от 21 октомври 2009 г. за установяване на общи правила относно условията, които трябва да бъдат спазени за упражняване на професията автомобилен превозвач, и за отмяна на Директива 96/26/ЕО на Съвета (ОВ L 300, 14.11.2009 г., стр. 51)."

                                                   (*2)  Регламент (ЕО) № 1072/2009 на Европейския парламент и на Съвета от 21 октомври 2009 г. относно общите правила за достъп до пазара на международни автомобилни превози на товари (ОВ L 300, 14.11.2009 г., стр. 72).“;"

                                    б)

                                    в параграф 2 уводната част се заменя със следното:

                                       „2.   Доказателства за съответствие с условията, посочени в параграф 1, букви а)—г), се предоставят чрез представяне на следните документи, на хартиен или електронен носител, които се намират в превозното средство:“

                        2)

                        Член 3 се заменя със следното:

                           „Член 3

                              1.   Държавите членки вземат необходимите мерки, за да гарантират, че предприятията, установени на тяхната съответна територия, могат да използват наети превозни средства за автомобилен превоз на товари при същите условия като тези, които се прилагат за собствените им превозни средства, при условие че са спазени условията по член 2.

                              2.   Когато наето превозно средство е регистрирано или пуснато в движение в съответствие с правото на друга държава членка, държавата членка на установяване на предприятието за автомобилен превоз може:

                                          а)

                                          да ограничи срока за използване на наетото превозно средство на своята територия, при условие че използването на наетото превозно средство от същото предприятие за автомобилен превоз е позволено за период от най-малко два последователни месеца в дадена календарна година; в този случай държавата членка може да предвиди изискване срокът на договора за наем да не превишава времевото ограничение, определено от нея;

                                          б)

                                          да изисква наетото превозно средство да бъде регистрирано в съответствие с нейните национални правила за регистрация след изтичане на срок не по-кратък от 30 дни; в този случай държавата членка може да предвиди изискване срокът на договора за наем да не превишава срока на движение преди изискването за регистрация;

                                          в)

                                          да ограничи броя на наетите превозни средства, които могат да бъдат използвани от дадено предприятие, при условие че минималният разрешен брой превозни средства е най-малко 25 % от автомобилния парк от товарни превозни средства, който е на разположение на предприятието съгласно член 5, параграф 1, буква ж) от Регламент (ЕО) № 1071/2009 или към 31 декември на годината, предхождаща използването на наетото превозно средство, или в деня, в който предприятието започва да използва наетото превозно средство, както е определено от държавата членка; на предприятие, чийто автомобилен парк се състои от повече от едно и по-малко от четири превозни средства, обаче се разрешава да използва поне едно такова превозно средство; минималният брой в съответствие с настоящата буква се отнася за автомобилния парк от товарни превозни средства, който е на разположение на предприятието въз основа на превозните средства, регистрирани или пуснати в движение в съответствие с правото на тази държава членка;

                                          г)

                                          да ограничи използването на такива превозни средства за транспортни операции за своя сметка.“

                        (3)

                        Вмъква се следният член:

                           „Член 3а

                              1.   Държавите членки предприемат необходимите мерки, за да гарантират, че регистрационният номер на наето превозно средство, използвано от предприятие, извършващо автомобилен превоз на товари за чужда сметка, се вписва в националния електронен регистър, посочен в член 16 от Регламент (ЕО) № 1071/2009.

                              2.   Компетентните органи на държавите членки си сътрудничат тясно и си предоставят своевременно взаимопомощ и всяка полезна информация, за да се улесни прилагането и осигуряването на изпълнението на настоящата директива. За тази цел всяка държава членка определя национално звено за контакт, което отговаря за обмена на информация с другите държави членки.

                              3.   Обменът на информацията, посочена в параграф 1, се осъществява чрез Европейския регистър на предприятията за автомобилни превози (ERRU), както е предвидено в Регламент за изпълнение (ЕС) 2016/480 на Комисията (*3).

                              4.   Държавите членки гарантират, че информацията, предоставена в съответствие с настоящия член, се използва само във връзка с въпросите, за които е поискана. Всяко обработване на лични данни се извършва единствено за целите на спазването на настоящата директива и е съобразено с Регламент (ЕС) 2016/679 на Европейския парламент и на Съвета (*4).

                              5.   Взаимното административно сътрудничество и помощ се оказват безплатно.

                              6.   Отправянето на искане за информация не пречи на компетентните органи да предприемат мерки в съответствие с приложимото право на Съюза и на националното право с цел разследване и предотвратяване на предполагаеми нарушения на правилата, произтичащи от транспонирането на настоящата директива.

                              7.   Държавите членки вземат необходимите мерки, за да гарантират, че обработването на данните, посочени в параграф 1 от настоящия член, е в съответствие с изискванията за информацията, посочена в член 16, параграф 2, буква ж) от Регламент (ЕО) № 1071/2009, както е предвидено в член 16, параграф 2, трета и пета алинея и в член 16, параграфи 3 и 4 от посочения регламент.

                              8.   Не по-късно от 14 месеца след приемането на акт за изпълнение, установяващ обща формула за изчисляване на степента на риска, както е предвидена в член 9, параграф 1, втора алинея от Директива 2006/22/ЕО на Европейския парламент и на Съвета (*5), Комисията приема актове за изпълнение, с които установява минималните изисквания за данните, които трябва да бъдат въвеждани в националните електронни регистри, за да се даде възможност за взаимна свързаност на регистрите, и в които се определят функционалните характеристики, необходими за осигуряването на достъп на компетентните органи до тази информация при пътни проверки. Посочените минимални изисквания и функционални характеристики отговарят на изискванията и функционалните характеристики, установени съгласно член 16, параграф 6 от Регламент (ЕО) № 1071/2009. Тези актове за изпълнение се приемат в съответствие с процедурата по консултиране, посочена в член 5б, параграф 2 от настоящата директива.

                              9.   Държавите членки гарантират, че данните, посочени в параграф 1, са достъпни за компетентните органи при пътни проверки.

                           (*3)  Регламент за изпълнение (ЕС) 2016/480 на Комисията от 1 април 2016 г. за установяване на общи правила относно взаимното свързване на националните електронни регистри на пътнотранспортни предприятия и за отмяна на Регламент (ЕС) № 1213/2010 (ОВ L 87, 2.4.2016 г., стр. 4)."

                           (*4)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1)."

                           (*5)  Директива 2006/22/ЕО на Европейския парламент и на Съвета от 15 март 2006 г. относно минималните условия за изпълнение на регламенти (ЕО) № 561/2006 и (ЕС) № 165/2014 и Директива 2002/15/ЕО относно социалното законодателство, свързано с дейностите по автомобилния транспорт, и за отмяна на Директива 88/559/ЕИО на Съвета (ОВ L 102, 11.4.2006 г., стр. 35).“;"

                        (4)

                        Вмъкват се следните членове:

                           „Член 5а
                           До 7 август 2027 г. Комисията представя на Европейския парламент и на Съвета доклад за прилагането и въздействието на настоящата директива. В този доклад се съдържа информация за използването на превозни средства, наети в държава членка, различна от държавата членка на установяване на предприятието, наемащо превозното средство. В доклада се обръща особено внимание на въздействието върху пътната безопасност, околната среда, данъчните приходи и върху спазването на правилата за каботажните превози в съответствие с Регламент (ЕО) № 1072/2009. Въз основа на този доклад Комисията преценява дали е необходимо да предложи допълнителни мерки.

                           Член 5б

                              1.   Комисията се подпомага от комитета, създаден по силата на член 42, параграф 1 от Регламент (ЕС) № 165/2014 на Европейския парламент и на Съвета (*6). Този комитет е комитет по смисъла на Регламент (ЕС) № 182/2011 на Европейския парламент и на Съвета (*7).

                              2.   При позоваване на настоящия параграф се прилага член 4 от Регламент (ЕС) № 182/2011.

                           (*6)  Регламент (ЕС) № 165/2014 на Европейския парламент и на Съвета от 4 февруари 2014 г. относно тахографите в автомобилния транспорт, за отмяна на Регламент (ЕИО) № 3821/85 на Съвета относно контролните уреди за регистриране на данните за движението при автомобилен транспорт и за изменение на Регламент (ЕО) № 561/2006 на Европейския парламент и на Съвета за хармонизиране на някои разпоредби от социалното законодателство, свързани с автомобилния транспорт (ОВ L 60, 28.2.2014 г., стр. 1)."

                           (*7)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).“"

            Член 2

               1.   Държавите членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно до 6 август 2023 г.. Те незабавно информират Комисията за това.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.   Държавите членки съобщават на Комисията текста на основните разпоредби от националното законодателство, които приемат в областта, уредена с настоящата директива.

            Член 3
            Настоящата директива влиза в сила на двадесетия ден след публикуването ѝ в Официален вестник на Европейския съюз.

            Член 4
            Адресати на настоящата директива са държавите членки.

            Съставено в Страсбург на 6 април 2022 година.

                  За Европейския парламент

                  Председател

               R. METSOLA

                  За Съвета

                  Председател

               C. BEAUNE

            (1)  ОВ C 129, 11.4.2018 г., стр. 71.

            (2)  ОВ C 176, 23.5.2018 г., стр. 57.

            (3)  Позиция на Европейския парламент от 15 януари 2019 г. (ОВ C 411, 27.11.2020 г., стр. 258) и позиция на Съвета на първо четене от 20 декември 2021 г. (все още непубликувана в Официален вестник). Позиция на Европейския парламент от 5 април 2022 г. (все още непубликувана в Официален вестник).

            (4)  Директива 2006/1/ЕО на Европейския парламент и на Съвета от 18 януари 2006 г. относно използването на превозни средства, наети без шофьори, за автомобилен превоз на товари (ОВ L 33, 4.2.2006 г., стр. 82).

            (5)  Регламент (ЕО) № 1072/2009 на Европейския парламент и на Съвета от 21 октомври 2009 г. относно общите правила за достъп до пазара на международни автомобилни превози на товари (ОВ L 300, 14.11.2009 г., стр. 72).

            (6)  Регламент (ЕО) № 1071/2009 на Европейския парламент и на Съвета от 21 октомври 2009 г. за установяване на общи правила относно условията, които трябва да бъдат спазени за упражняване на професията автомобилен превозвач, и за отмяна на Директива 96/26/ЕО на Съвета (ОВ L 300, 14.11.2009 г., стр. 51).

            (7)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).


title: Директива за изпълнение (ЕС) 2021/1927 на Комисията от 5 ноември 2021 година за изменение на приложения I и II към Директива 66/402/ЕИО на Съвета по отношение на изискванията за семена от хибридна пшеница, получена чрез цитоплазмена мъжка стерилност (ЦМС) (текст от значение за ЕИП)

text:
                  8.11.2021

                  BG

                  Официален вестник на Европейския съюз

                  L 393/13

         ДИРЕКТИВА ЗА ИЗПЪЛНЕНИЕ (ЕС) 2021/1927 НА КОМИСИЯТА
         от 5 ноември 2021 година
         за изменение на приложения I и II към Директива 66/402/ЕИО на Съвета по отношение на изискванията за семена от хибридна пшеница, получена чрез цитоплазмена мъжка стерилност (ЦМС)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (1), и по-специално член 21б от нея,
         като има предвид, че:

                     (1)

                     В Директива 66/402/ЕИО се определят правила за производството и търговията със семена от зърнени култури в Съюза. Единствените методи за получаване на семена от хибриди, предвидени в тази директива по отношение на семената от хибридна пшеница, са прякото кръстосване и химичната хибридизация.

                     (2)

                     През последните години обаче цитоплазмената мъжка стерилност (ЦМС) бе приета в цял свят като метод за отглеждане за производството на семена от хибридни сортове зърнени култури. Тъй като получаването на семена от хибриди чрез ЦМС се прилага на практика от няколко години насам, вече е в сила съответна нормативна уредба относно метода за получаване чрез ЦМС за ечемик.

                     (3)

                     По своето естество ечемикът и пшеницата са самоопрашващи се култури, произвеждани в условия на съвместно отглеждане на култури. Като се вземат предвид сходствата в методите за получаване на семена от хибриди на ечемика и на пшеницата, както и потребностите на потребителите на семена от хибриди, целесъобразно е за семената от хибриднa пшеница да се определят условия, подобни на приложимите за семената от хибридeн ечемик. Опитът показва, че прилагането в полеви условия на специфичната система за съвместно производство на хибриднa пшеница като Triticum aestivum subsp. aestivum, Triticum turgidum subsp. durum, Triticum aestivum subsp. Spelta„ съчетано с рисковете, свързани с метеорологичните условия по време на периода на цъфтеж, изисква снижаване на стандартите за сортова чистота до 85 % в случаите, когато се прилага методът на ЦМС, за да бъде възможно стабилното производство на семена при по-неблагоприятни метеорологични условия. Поради това е целесъобразно да се допусне по-ниско равнище на сортова чистота на семената от хибридна пшеница, получена чрез ЦМС, в сравнение с изискваното за други хибриди на семена.

                     (4)

                     Опитът с други семена от хибриди, получени чрез ЦМС, показва, че при въвеждането на нова производствена схема е важно да бъдат изпитани действащите технически изисквания. Поради това изискванията за сортовете следва да се прилагат временно до 31 август 2029 г., за да се даде възможност на селекционерите да адаптират производството на хибридна пшеница в система за съвместно култивиране. Такъв подход е необходим, за да се сведат до минимум рисковете от тази производствена схема и да се предоставят на земеделските стопани нов вид сортове пшеница. Този срок следва да бъде достатъчен, за да позволи на селекционерите и сертифициращите органи да придобият необходимите знания за прилагането на техническите изисквания за производството на семена от хибридна пшеница и да преразгледат тези изисквания.

                     (5)

                     За да могат Комисията и държавите членки да получат достатъчно информация относно прилагането на ЦМС и да се даде възможност за преразглеждане на съответната нормативна уредба, до 28 февруари 2030 г. отговорният сертифициращ орган следва да докладва ежегодно на Комисията и на останалите държави членки относно резултатите от предходната година по отношение на количеството на произведените семена от хибриди и относно процента на партидите семена, отхвърлени поради незадоволителни параметри за качество.

                     (6)

                     Поради това приложения I и II към Директива 66/402/ЕИО следва да бъдат съответно изменени.

                     (7)

                     Мерките, предвидени в настоящата директива, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩАТА ДИРЕКТИВА:

            Член 1
            Изменения на Директива 66/402/ЕИО
            Приложения I и II към Директива 66/402/ЕИО се изменят в съответствие с приложението към настоящата директива.

            Член 2
            Транспониране

               1.   Държавите членки приемат и публикуват най-късно до 31 август 2022 г. законовите, подзаконовите и административните разпоредби, необходими за привеждане в съответствие с настоящата директива. Те незабавно съобщават на Комисията текста на тези разпоредби.
               Те прилагат тези разпоредби от 1 септември 2022 г. до 31 август 2029 г.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

            Член 3
            Влизане в сила
            Настоящата директива влиза в сила на двадесетия ден след деня на публикуването ѝ в Официален вестник на Европейския съюз.

            Член 4
            Адресати
            Адресати на настоящата директива са държавите членки.

            Съставено в Брюксел на 5 ноември 2021 година.

                  За Комисията

                  Председател

               Ursula VON DER LEYEN

            (1)  ОВ 125, 11.7.1966 г., стр. 2309.

            ПРИЛОЖЕНИЕ
            Приложения I и II към Директива 66/402/ЕИО се изменят, както следва:

                        1.

                        Приложение I се изменя, както следва:

                                    а)

                                    Първото изречение на точка 5 се заменя със следното:
                                    „Култури, от които се получават сертифицирани семена от хибриди на Avena nuda, Avena sativa, Avena strigosa, Oryza sativa и самоопрашващи се xTriticosecale и култури, от които се получават сертифицирани семена от хибриди на Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum, чрез метод, различен от цитоплазмена мъжка стерилност (ЦМС).“

                                    б)

                                    Между точки 5а и 6 се вмъква следната точка:

                                                „5б.

                                                Култури, от които се получават базови и сертифицирани семена от хибриди на Triticum aestivum subsp. aestivum, Triticum aestivum subsp. spelta, Triticum turgidum subsp. durum чрез ЦМС:

                                                            а)

                                                            Културата трябва да отговаря на следните стандарти по отношение на разстоянията от съседни източници на цветен прашец, които могат да доведат до нежелано чуждо опрашване:

                                                                        Култура

                                                                        Минимално разстояние

                                                                        За женския компонент на ЦМС за производството на базови семена

                                                                        300  m

                                                                        За производството на сертифицирани семена

                                                                        25  m

                                                            б)

                                                            Културата трябва да притежава достатъчна сортова идентичност и чистота по отношение на характеристиките на компонентите си.
                                                            По-конкретно културата трябва да отговаря на следните стандарти:

                                                                        i)

                                                                        Процентът растения (като брой), които могат да бъдат разпознати като явно несъответстващи на типа, не трябва да надхвърля:

                                                                                —

                                                                                за култури, използвани за получаване на базови семена — 0,1 % за сортоподдържащата и възстановителната линия и 0,3 % за женския компонент на ЦМС;

                                                                                —

                                                                                за култури, използвани за получаване на сертифицирани семена — 0,3 % за възстановителната линия (R-line), 0,6 % за женския компонент на ЦМС и 1 %, ако женският компонент е самостоятелен хибрид.

                                                                        ii)

                                                                        Процентът мъжка стерилност на женския компонент трябва да бъде най-малко:

                                                                                —

                                                                                99,7 % за култури, използвани за получаване на базови семена;

                                                                                —

                                                                                99 % за култури, използвани за получаване на сертифицирани семена.

                                                                        iii)

                                                                        Спазването на изискванията от подточки i) и ii) се проверява чрез тестване в рамките на официалния последващ контрол.

                                                            в)

                                                            Сертифицирани семена може да се получават чрез съвместно отглеждане на женски мъжко-стерилен компонент с мъжки компонент, който възстановява фертилността.

                                          До 28 февруари всяка година отговорният сертифициращ орган докладва на Комисията и на другите държави членки относно резултатите от предходната година по отношение на количеството на произведените семена от хибриди, относно съответствието на полските инспекции с приложимите изисквания и относно процента на партидите семена, които са били отхвърлени поради незадоволителни параметри за качество, както и всяка допълнителна информация, която би обосновала това отхвърляне. Това задължение за докладване се прилага до 28 февруари 2030 г.“

                        2.

                        Точка 1 от приложение II се изменя, както следва:

                                    а)

                                    Раздел В се заменя със следното:

                                                „В.

                                                   Хибриди на Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum aestivum subsp. spelta, Triticum turgidum subsp. durum и самоопрашващи се xTriticosecale

                                                Минималната сортова чистота на семената от категорията „сертифицирани семена“ е 90 %.
                                                При Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum, получени чрез ЦМС, тя е 85 %. Примесите, различни от възстановителната линия, не трябва да надвишават 2 %.
                                                Минималната сортова чистота се проверява чрез тестване в рамките на официалния последващ контрол, извършвано върху подходяща част от пробите.
                                                До 28 февруари всяка година отговорният сертифициращ орган докладва на Комисията и на другите държави членки относно резултатите от предходната година по отношение на количеството на произведените семена от хибриди на Triticum aestivum subsp. aestivum, Triticum aestivum subsp. spelta и Triticum turgidum subsp. Durum, относно процента на партидите семена, които са били отхвърлени поради незадоволителни параметри за качество или въз основа на резултатите от тестването в рамките на официалния последващ контрол, както и всяка допълнителна информация, която би обосновала това отхвърляне. Това задължение за докладване се прилага до 28 февруари 2030 г.“

                                    б)

                                    Заглавието на раздел Д се заменя със следното:

                                                „Д.

                                                   Хибриди на Secale cereale и получени чрез ЦМС хибриди на Hordeum vulgare, Triticum aestivum subsp. aestivum, Triticum aestivum subsp. spelta, Triticum turgidum subsp. durum
                                                   “.